kardosdrur/scandi-wiki huggingface dataset:
Torpedobåden Ormen

Torpedobåden Ormen var i dansk tjeneste fra 1907 til 1932. Den blev bygget på Orlogsværftet efter franske tegninger. Den var mindre, men til gengæld hurtigere end de forudgående både.

Tekniske data

Generelt 

 Længde: 38,0 m
 Bredde:  4,3 m
 Dybdegående: 2,6 m
 Deplacement: 97 tons
 Fart: 26,2 knob
 Besætning: 23

Armering
 Artelleri: 2 stk 37 mm
 Torpedoapparater: 3 stk 45 cm (1 i stævnen og 2 på dækket)

Eksterne henvisninger
 Torpedobåden Ormen i Den sorte Registrant 

Torpedobåde fra Danmark
Flakstad

Flakstad er en kommune i Lofoten i Nordland fylke i Norge. Den grænser i øst til Vestvågøy på øen af samme navn og i sydvest til Moskenes. Fiskeri er vigtigste erhverv. Administrativt center er Ramberg på Flakstadøya. Tidligere hed Flakstadøya Vargfot. Kommunenavnet Flakstad har uklar oprindelse, måske kommer det af "flag", som betyder bjergvæg, med andre ord bjergvægsbyen. Frem til begyndelsen af 1960-erne var Flakstad slået sammen med Moskenes.

Flakstad er Lofotens tredjestørste kommune (efter befolkning) med sine vel 1.400 indbyggere. Ordfører frem til i fjor var (nu stortingsrepræsentant for SP), Alf Ivar Samuelsen. Da overtog Ann Helen Fjeldstad Jusnes, som i dag er ordfører.

Personer fra Flakstad 

 Gina Krog († 1916)
 Birger Eriksen, kommandant († 1958)

Referencer

Eksterne henvisninger 

 Kultur i Flakstad på kort  fra Kulturnett.no
 Flakstadnytt.no – lokal netavis 

 
Kommuner i Nordland
Niels Henrik Gerts

Niels Henrik Gerts (født 1973 i Næstved), bedre kendt under kunsternavnet DJ Nage eller blot Nage, er en dansk rapper, DJ og tonemester. Først og fremmest kendt som en tredjedel af den nu hedengangne Næstvedgensiske raptrio, Hvid Sjokolade, sammen med Tommy Bredsted (Onkel Tom) og Lasse Lindholm Nielsen (Mesta Lasse), men også som DJ og vokalist i gruppen Klart Dér!, med rap-kollegerne Kenneth Kold, Tyde T og DJ Pladespiller.

Albumudgivelser 
 Mon ik'..! (2004)
 Munden fuld (2001)
 Levende poeters klub (1997)
 Så'n er vi (1996)

Eksterne henvisninger 
 

Hiphoppere fra Danmark
Rappere fra Danmark
Har spillet på Roskilde Festival
Hvid Sjokolade
Geels Bakke

Geels Bakke er en bakke ved Geels Skov, som gennemløbes af Kongevejen (sekundærrute 201) i Holte 15 km nord for København. Bakken ligger mellem Skovridergårdsvej mod syd og Holte Stationsvej/Øverødvej mod nord. Den firesporede vej med krybespor, bred midterrabat og skov på begge sider udgør på dette stykke en flot port til København. Bakken bruges flittigt af mountainbikere, og parkeringspladserne på bakkens top er et yndet udgangspunkt for hundeluftning. 

Jean Marmillod, en fransk ingeniør og vejekspert blev hentet til Danmark i 1764 af Frederik 5.  for at skabe bedre veje til og fra hovedstaden. Blandt Geels Bakke blev forbedret. Marmillod lavede alle veje som rette linjer.

Et knap 600 m langt stykke af Kongevejen på bakkens sydside stiger 21 m og har en stigning på knap 4%. Ved VM i landevejscykling september 2011 var målet for linjeløbene på toppen af Geels Bakke, og slutspurten blev kørt op ad bakkens sydside. 

I 2008 blev en kopi af den to mil marmormilepæl, som blev opsat under Frederik 5., opstillet på sin oprindelige plads. Originalen står på Frilandsmuseet i Kongens Lyngby.

Noter 

Bakker i Danmark
Rudersdal Kommunes geografi
Aber dabei

Aber dabei er et ofte brugt udtryk, der betyder "der er et lille men", og udtrykket anvendes eksempelvis i sammenhængen "der er dog et aber dabei ved det hele", en sætning, der betyder, "der er et problem ved det hele".
Udtrykket bruges også omvendt, eksempel: "og ingen aber dabei", hvilket kan oversættes som "og ingen undtagelser/undskyldninger".

Udtrykket stammer fra tysk, hvor betydningen er stort set den samme som på dansk.

Noter 

Ord og vendinger
Claviorganum

Et claviorganum er et musikinstrument, som er en kombination af et cembalo og et orgel. Instrumentet består af en cembalodel og en orgeldel som kan være mere eller mindre bygget sammen. Instrumentet var mest kendt i det 16. og 17. århundrede og der er bevaret forholdsvis få instrumenter. En del cembaloer viser dog tegn på tidligere at have været bygget sammen med et orgel, eller i det mindste at have haft et anhangspedal, således at instrumentet kunne tjene som øveinstrument for en organist.

Cembaloet kan være et virginal eller et et- eller tomanualsinstrument som er placeret ovenpå orglet. Orglet er sædvanligvis et mindre orgel på 3-4 stemmer. Orgeldelen kan have sit eget manual og pedal. Et claviorganum har enten ét fælles manual eller separate manualer for hver del. Cembaloet og orglet kan spilles hver for sig eller sammenkoblet. Musisk set er instrumentet interessant, fordi det kombinerer cembaloets ansats med orglets liggetoner, hvilket giver en overraskende klang. Desuden er det muligt at akkompagnere soloorgel med cembalo og omvendt.

Referencer
 http://www.harpsichords.co.uk/claviorganum.html 
 http://www.musebaroque.fr/Articles/claviorganum.htm

Eksterne henvisninger 

Tangentinstrumenter
Trombotisk trombocytopenisk purpura

Trombotisk Trombocytopenisk Purpura forkortet TTP er en sjælden og livstruende sygdom, hvor der udvikles blodpropper i de små blodkar (kapillærer), især i hjernen, og som tilstopper nyrene, hvilket kan føre til alvorlige organskader. Sygdommen er nært beslægtet til Hæmolytisk-uræmisk syndrom (HUS). Sygdommen er karakteriseret ved de samme symptomer som HUS, dog er nedsættelsen af nyrefunktionen ikke lige så slem, og der forefindes altid feber samt neurologiske påvirkninger ved TTP. Sygdommen rammer hyppigst voksne. 

Hyppigheden for TTP og HUS er ikke kendt. Sygdommene kan opstå i alle aldre, dog mest i 30-40 års alderen og lidt hyppigere hos kvinder. HUS hos børn kan optræde epidemisk. 

Diagnosen stilles ud fra det kliniske billede sammenholdt med blodprøver, visende en karakteristisk ødelæggelse af de røde blodlegemer og blodplademangel uden anden forklaring. 

Behandlingsmuligheder for sygdommene er bl.a. udskiftning af plasma (- er ikke nødvendigt hos børn med HUS som følge af VTEC), dialyse, samt behandling med glukokortikoider og blodfortyndende medicin.

Startes behandlingen tidligt i forløbet, vil langt de fleste patienter med TTP og HUS blive helt raske i løbet af 1-2 uger. Ca. 30 % oplever tilbagefald. 
Uden behandling er den generelle dødelighed for disse sygdomme 90-100 %.

Sygdomme
Blodsygdomme
Carl Friedrich von Weizsäcker

Carl Friedrich von Weizsäcker (født 28. juni 1912, død 28. april 2007) var en tysk fysiker og filosof. Han var den sidste fra den gruppe af videnskabsfolk, der under 2. verdenskrig arbejdede med at fremstille atomvåben til Nazityskland.

Carl Friedrich von Weizsäcker var søn af diplomaten Ernst von Weizsäcker og ældre bror til Richard von Weizsäcker, der var tysk præsident i perioden 1984-1994.

Arbejdet med fremstilling af atomvåben blev igangsat allerede i efteråret 1939, hvor von Weizsäcker som han som Werner Heisenbergs medarbejder var med til det indledende møde. Hans indsats i projektet skete blandt andet med en rapport om mulighederne for at producere energi af beriget uran samt plutonium. I 1944 fik amerikanske styrker erobret det område, hvor hans laboratorium lå, og de vestlige allierede kunne udlede, at tyskerne ikke var specielt tæt på at udvikle atomvåben. Det er i eftertidens undersøgelser aldrig blevet helt klart, om den manglende succes måske skyldtes en forhaling fra forskernes side for at undgå at støtte det nazistiske styre, eller om de af hjertet ønskede at udvikle disse våben. Kilder med forskernes udtalelser fra engelsk fangenskab peger i retning af, at de enedes om en version af deres historie, der indebar forhalinger, men at de var en efterrationalisering. Von Weizsäcker skulle i den forbindelse være en af hovedmændene bag denne beslutning.

Efter en periode i fangenskab fik von Weizsäcker i 1946 lov til at vende tilbage til Tyskland, hvor han blev leder af afdelingen for teoretisk fysik ved universitetet i Göttingen. I en periode var han professor i filosofi ved universitetet i Hamburg. Hans arbejde i efterkrigstiden kom mere og mere til at handle om de sociale og politiske konsekvenser af den teknologiske udvikling, hvor han blandt andet forskede i konsekvenserne af atomkrig, konflikten mellem den rige og den fattige del af verden samt faren for nedbrydning af miljøet. Han blev pacifist ud fra sine erfaringer under krigen og var med til offentligt at protestere mod planerne i slutningen af 1950'erne om, at den tyske hær skulle have atomvåben. I en moden alder blev hans arbejde præget af en religiøs interesse baseret på kristendom, men også med interesse for østlig visdom. Inden for fysikken arbejdede han med kvantefysik, hvor han bekendte sig til Københavnerfortolkningen, der var fremført af blandt andet Niels Bohr.

Noter 

Fysikere fra Tyskland
Personer fra Kiel
Now Hot Hits & Cool Tracks 1

Now Hot Hits & Cool Tracks 1 er et dansk opsamlingsalbum udgivet 26. marts 2007 i forlængelse af kompilation-serien NOW Music.

Cd 1, Hot Hits, er de 20 største hits fra airplaycharten, downloadcharten og dancecharten. Cd 2, Cool Tracks, er undergrundshits, upcoming hits og hit-relaterede overraskelser.

Spor

Cd 1 

 Nik & Jay: "I Love Ya"
 Nelly Furtado: "All Good Things (Come To An End)" 
 Infernal: "I Won’t Be Crying" 
 Amy Winehouse: "Rehab" 
 Beyoncé: "Irreplaceable" 
 Akon feat. Snoop Dogg: "I Wanna Love You" 
 Fedde le Grand: "Put Your Hands Up For Detroit" 
 JoJo: "Too Little Too Late" 
 KNA Connected: "Fibs (Løgn & Latin)"(Trailblaza Remix)
 Christina Aguilera: "Hurt" 
 Mika: "Grace Kelly" 
 UFO Yepha: "Fluen På Væggen" 
 The Pussycat Dolls: "I Don’t Need A Man" 
 Eric Prydz vs. Pink Floyd: "Proper Education" 
 Outlandish: "Callin' U" 
 Take That: "Patience" 
 Street Mass: "Tillykk’ Med Det" 
 Sugababes: "Easy" 
 Razorlight: "America" 
 Scissor Sisters: "Land Of A Thousand Words"

Cd 2 

 Trolle & Siebenhaar: "Sweet Dogs" 
 Jamelia: "Beware Of The Dog" 
 Vanessa Hudgens: "Come Back To Me" 
 The Killers: "Bones" 
 Lady Sovereign: "Love Me Or Hate Me" 
 The Fratellis: "Chelsea Dagger" 
 The Game: "Let’s Ride" 
 The Kooks: "She Moves In Her Own Way" 
 P!nk: "Nobody Knows" 
 The Good, The Bad & The Queen: "Kingdom Of Dome" 
 Dallas Superstar: "Fine Day" 
 LCD Soundsystem: "North American Scum" 
 Amerie: "Take Control" 
 The Fray: "How To Save A Life" 
 Monica feat. Dem Franchize Boyz: "Every Time Tha Beat Drop" 
 Thomas Buttenschøn: "November I København" 
 Mason vs. Princess Superstar: "Perfect/Exceeder" 
 Imogen Heap: "Headlock" 
 Marie Key Band: "Er Det Nu" (Pilfingers remix) 
 Snow Patrol: "Chasing Cars"

Eksterne henvisninger 
 Now Hot Hits & Cool Tracks 1 front- og backcover

Album fra 2007
NOW Music
Anaglyf

Anaglyf-billeder eller -film er en 3D-teknik, hvor motivet er beregnet på at blive set gennem en brille med to filtre i hver sin farve. Derved opfatter hvert øje kun et af de to billeder, der er kombineret i motivet.

Det ene billede, som er taget mest fra venstre bliver kun vist med røde farver, mens det andet taget længere til højre, kun bliver vist i blå/grønne (cyan) farver. Når man herefter tager et par specielle briller på med rødt venstreglas og cyan højreglas, ser venstre øje kun det venstre billede og højre øje kun det højre billede. Resultatet er, at hjernen genererer et samlet billede med dybde i, som vi kender det fra virkeligheden.

Samme virkning kan opnås med polaroid-briller, hvor der i stedet for farver bruges filtre med hver sin polariseringsretning, eller via elektroniske briller med LCD-teknik, men disse teknikker hører ikke ind under betegnelsen anaglyf.

3D-film beregnet på at blive vist i biografen med to projektorer, der hver har et polaroidfilter på linsen, må på tv vises i en rød/grøn-anaglyf-kopi og ses gennem tilsvarende rød/grønne-briller, da man ikke kan styre polariseringsretningen af lyset fra en tv-skærm.

Se også 
 Stereogram
 Showscan
 S3D

Fotografi
Optik
Geometri
Film- og videoteknologi
Theofrastos

Theofrastos (el. Tyrtamus), (født omkring 372 f.Kr. i Eresos på Lesbos, død 287 f.Kr. i Athen) var en græsk videnskabsmand og pædagog. Han var elev af Platon og Aristoteles, og efterfulgte sidstnævnte som leder for den peripatetiske skole i Athen. Det var Aristoteles selv, der gav ham navnet "Theofrastos" (= Gud-taleren, den der taler guddommeligt).  Han var en meget populær pædagog og leder i mere end 30 år, og skolen havde på et tidspunkt over 2.000 studerende, deriblandt den senere komedieforfatter Menander. Theofrastos arbejdede med de fleste videnskaber, og populariserede ofte andres viden. Da Ptolemaios Soter påbegyndte sit berømte bibliotek i Alexandria, var det Aristoteles' og Theofrastos' bibliotek i Athen, der var hans udgangspunkt. 

Hans vigtigste bidrag var hans to afhandlinger i botanik, Historia Plantarum ("Planternes historie") og De Causis Plantarum ("Årsager til plantevækst"). I mere end 1.500 år var disse bøger hovedværker indenfor botanikken. Begge bøger indeholder nøjagtige observationer af planternes opbygning – næsten 500 arter i alt. Han var den første, som skrev om bestøvning og planternes formering. Bøgerne indeholder også praktiske oplysninger om kultivering, plantesygdomme og podning, foruden anvendelse af planterne indenfor medicinen.

Carl von Linné kaldte Theofrastos for "botanikkens far".

Henvisninger

Kilder 
 Chr. Gorm Tortzen, Dette må undersøges nærmere – Theofrast og botanikkens grundlæggelse, Museum Tusculanums Forlag, 2003. .

Personer fra Grækenland
Botanikere
Tjek fødsels- og dødsår
Ringorm

Ringorm er en sygdom, der ikke er forårsaget af orm men derimod af en svamp. Sygdommen kendes også under betegnelsen kropssvamp og blev tidligere kaldt skurv. Den medicinske betegnelse for ringorm er tinea corporis eller dermatofytosis corporis.

Ringorm kan skyldes infektion med en af tre slægter af hudsvamp: Epidermophyton, Microsporum og Trichophyton. 

Hudsvamp forekommer almindeligt hos de fleste pattedyr, og for det meste lever dyret og svampen i fredelig sameksistens uden, at dyret har symptomer.

Ringorm viser sig ved runde/ovale, ru, stærkt kløende og skællende, røde pletter på huden og/eller i hovedbunden. Pletterne vokser i størrelse, med opheling i midten, som får dem til at se ud som røde ringe med hvidt centrum. Der kan forekomme fra ganske få, til adskillige ringformede pletter. 

I husdyrproduktionen ses oftest symptomer i kalvebesætninger med dårlig hygiejne. Mennesker og især børn smittes via direkte kontakt til dyr som katte, hunde, kalve, heste og gnavere. Symptomerne kan være forskellige og afhænger af alder, køn, hudens tilstand samt personens immunstatus.

Smitte kan forebygges ved at der opretholdes et højt hygiejneniveau og ved, at smittede dyr behandles. Desuden bør man undgå nærkontakt med dyr, som mistænkes for at være smittet, og bruge egnede handsker, når disse dyr håndteres.

Særligt udsatte er:
 Beskæftigede i landbrug, som håndterer pelsdyr, kvæg, heste og hjorte.
 Slagterimedarbejdere der arbejder med afhudning.
 Personer som håndterer smittede hunde og katte.

Behandling 
Behandlingen består som regel af lokalbehandling med et topikalt antimykotisk middel (f.eks. en creme, gel, kutanopløsning eller pudder). Hyppigst anvendt er terbinafin (handelsnavn: Lamisil®) eller miconazol (handelsnavn: Brentan®).

Svampesygdomme
Svampe
Parasitter
Hudsygdomme
L.N. Hvidt

Lauritz Nicolai Hvidt (27. oktober 1777 i København – 16. marts 1856 sammesteds) var en dansk minister, nationalbankdirektør, grosserer, etatsråd og medlem af Den Grundlovgivende Rigsforsamling. Han var fader til Edvard Hvidt.

L.N. Hvidt var nærmest nationalliberal. Han arvede i 1799 sin fars grossererforretning, men tabte sin formue i forbindelse med Napoleonskrigene. Derefter begyndte han at studere jura, men udnævntes allerede i 1809 til børskommissær og blev også medlem af flere kommissioner: Kommissionen om fjendtlig ejendom, og i 1812 Varekontrolkommissionen. Hvidt genoptog sin forretningsvirksomhed, men blev i 1830 medlem af Nationalbankens repræsentantskab, og fra 1835 til sin død i 1856 var han nationalbankdirektør.

I Den Grundlovgivende Rigsforsamling blev L.N. Hvidt valgt til vicepræsident og var medlem af finansudvalget og med til at udarbejde grundlovs- og valgudkast. Han var minister uden portefølje i den første valgte regering, Ministeriet Moltke I. Han blev valgt til Landstinget i 1849, men ville ikke modtage valget.

Andre poster 
Blandt andet:
 Meddirektør i Sparekassen for Kjøbenhavn og Omegn
 Medlem af Det Kongelige Danske Landhusholdningsselskab fra 1815, og formand fra 1850
 Formand for Grosserer-Societetets komité fra 1842
 Borgerrepræsentant fra 1840, formand 1841-1853
 Medlem af direktionen i Vajsenhuset 1838 – 1854
 Medstifter af Athenæum i 1824
 Medstifter af Selskabet for Trykkefrihedens rette Brug 1835
 Var stænderdeputeret fra 1834 – 1848

Han er begravet på Assistens Kirkegård.

Eksterne kilder/henvisninger 
 

 Rigsdagens Medlemmer gennem hundrede år, 1848-1948 Emil Elberling og Victor Elberling, 1949

Nationalbankdirektører fra Danmark
Ministre uden portefølje fra Danmark
Frimurere fra Danmark
Medlemmer af Københavns Borgerrepræsentation i 1800-tallet
Medlemmer af Den Grundlovgivende Rigsforsamling
Kommandører af 1. grad af Dannebrog
Politikere fra De Nationalliberale
Personer fra København
Personer i Dansk Biografisk Leksikon
Skibsredere fra Danmark
Bankdirektører fra Danmark
Stænderdeputerede fra Østifterne
Etatsråder fra Danmark
L.N.
Günter Euringer

Günter Euringer (født 1963 i München) er navnet på det ansigt, der indtil 2005 i flere årtier havde prydet indpakningen på det kendte tyske "Kinder æg". Billedet blev taget i 1973 og blev senere efterbehandlet digitalt på computer. Euringers honorar lød på 300 tyske Mark.

Hans ansigt blev udvalgt som et af de fem mest kendte ikoner inden for tysk popkultur.

Identeten af hans ansigt forblev en velbevaret hemmelighed indtil 2005 da han ikke ønskede at ville kunne genkendes. Euringer arbejder i dag som kameramand og film producer og udgav i 2005 sin autobiografi kaldet "Das Kind der Schokolade".

Litteraturliste 
 Günter Euringer: Das Kind der Schokolade. Altendorf bei Zürich, Giger 2005,

Eksterne henvisninger 
 

Filmproducere fra Tyskland
Personer fra München
Hårby

Hårby er en landsby i Østjylland med . Hårby er beliggende seks kilometer nord for Skanderborg, 10 kilometer vest for Hørning og 25 kilometer vest for Aarhus. Byen hører til Skanderborg Kommune og er beliggende i Region Midtjylland.

Landsbyen hører til Veng Sogn.

Hårby er med i landsbyklyngen  De 7 dale.

Kilder 

Byer i Skanderborg Kommune
Piczo.com

Piczo.com er et selskab, som tilbyder personer over 13 år en gratis websted. Piczo har funktioner som shoutbox, vennetjenester og gæstebog. Piczo er gratis og man behøver ingen HTML-færdigheder for at redigere siderne, men det er også muligt at sætte HTML-tabeller og lignende ind. Man kan bygge sin helt egen personlige side, med lige så mange sider man vil.

Eksterne henvisninger
 Piczo.com

Sociale netværkstjenester
It-virksomheder fra USA
Blogtjenester
Ophørt i 2012
Operation Eagle Assist

Operation Eagle Assist var en NATO-operation der begyndte 9. oktober 2001 og sluttede 16. maj 2002. 7 NATO AWACS fly blev sendt til USA, og hjalp med at overvåge luftrummet, for at sikre landet mod yderligere terrorangreb efter terrorangrebet 11. september 2001.
Det var første gang artikel 5 i den Nordatlantiske Traktat blev taget i brug. Samlet fløj 830 besætningsmedlemmer fra 13 NATO lande 360 missioner på sammenlagt næsten 4300 timer i luftrummet over USA.

Referencer 

NATO
Etableret i 2001
Ophørt i 2002
Operation Active Endeavour

Operation Active Endeavour er en flådeoperation i NATO-regi. Operationen foregår i Middelhavet. Dens formål er at hindre terrorister og masseødelæggelsesvåben i at blive transporteret til søs og at sikre skibsfarten. Operationen begyndte 4. oktober 2001 som en del af NATO's reaktion på terrorangrebet 11. september 2001. Operationen fik sit nuværende navn 16. oktober dette år. Det var en af de første NATO operationer begrundet i den Nordatlantiske Traktats artikel 5 om fælles forsvar mod angreb. Siden starten har operationen overvåget 79.000 skibe og bordet over hundrede. 480 skibe er blevet eskorteret gennem Gibraltarstrædet, indtil eskortemissioner blev stoppet i 2004.

Samtidig har skibe tilknyttet operationen også hjulpet den græske regering med at hindre illegal immigration.

Lande der har deltaget i operationen

Eksterne henvisninger 
NATO's oficielle hjemmeside for operationen

NATO
Etableret i 2001
Richard Leigh

Richard Leigh (16. august 1943 – 21. november 2007) var en amerikansk roman- og novelleforfatter senest bosiddende i England. Leigh blev kendt for at være forfatter til bogen Helligt blod, hellig gral (1982) i samarbejde med Michael Baigent og Henry Lincoln.

I februar 2006 sagsøgte han og Baigent forlaget Random House med påstanden om, at Dan Browns bog Da Vinci Mysteriet havde plagieret materiale fra Helligt blod, hellig gral. Sagen blev afvist af højesteretsdommer Peter Smith den 7. april 2006.

Kildeangivelser 

Romanforfattere fra USA
Novelleforfattere fra USA
Personer fra New Jersey
F357 Thetis

F357 Thetis er den første enhed af søværnets inspektionsskibe af THETIS-klassen og opkaldt efter havgudinden Thetis fra den græske mytologi.

Uddybende information omkring skibet findes her: THETIS-klassen

Fakta 
 Navngivet af: H. K. H. Kronprins Frederik
 Kaldesignal: OUEU (oscar-uniform-echo-uniform)
 Adoptionsby(er): Svendborg og Ilulissat (Jacobshavn)

Operativt

1991-2001: Kanumas 
Thetis sejlede i perioden 1993-2001 i KANUMAS-projektet. Et projekt, der gik ud på at lave geologiske undersøgelser langs Grønlands vestkyst. Ved projektet blev Thetis bygget om og den omfattende ombygning, der startede i 1991, medførte at der skulle laves en større hækport, hvorfor hækken blev skåret af. Samtidig skete der en udbygning af brændstoftankene for at givet øget udholdenhed og rækkevidde. Thetis har derfor en flad hæk i forhold til sine søsterskibes runde hæk.

2002-2007: Kommandoskib 
Thetis sejlede i perioden 2002-2007 i rollen som kommandoskib og medbragte Søværnets Taktiske Stab (STS). Dette betød, at skibet ikke indgik i de, for skibsklassen, normale sejladser ved Grønland og Færøerne, men primært sejlede i danske farvande. Ved en parade den 11. september 2007 flyttede STS over på Absalon, der hermed fik overdraget rollen som det danske flagskib.

2019: Kommandoskib for SNMCMG1 
I 2019 blev HDMS THETIS igen brugt som kommandoplatform i Østersøen. Denne gang for NATOs stående minerydningsstyrke1 (SNMCMG1).

Inspektionsskibe fra Danmark
Scarface

Scarface er en amerikansk gangsterfilm fra 1983. Filmen er instrueret af Brian De Palma efter et manuskript af Oliver Stone.

I hovedrollen ses Al Pacino som den kyniske eksilcubaner Tony Montana med et ar i ansigtet, der i 1980 bliver sejlet til Main Habor, Miami. Herefter følger man hans vej mod toppen af Miamis kriminelle underverden.

Oprindeligt blev Scarface filmatiseret i 1932 , efter roman af Armitage Traill om en Chicagogangsters liv og død i 1920'erne, baseret på Al Capones liv. Denne var instrueret af   Howard Hawks

Eksterne henvisninger 
 

Amerikanske film fra 1983
Film instrueret af Brian De Palma
Gangsterfilm fra USA
Engelsksprogede film